झारखंड: तीन नाबालिग बच्चियों को उठा ले गए पीएलएफआई उग्रवादी

खूंटी(झारखंड). पीएलएफआई के उग्रवादी खुटीटोली से तीन नाबालिग लड़कियों को उठा ले गए। इसका खुलासा तब हुआ, जब एक बच्ची ने फोन पर परिजनों को बताया कि वे लोग जंगल में हैं। परिजनों ने खूंटी थाने में लड़कियों के लापता होने की एफआईआर दर्ज कराई है। इससे पहले मुरहू थाना क्षेत्र से भी पीएलएफआई पांच लड़कियों को उठा ले गए थे। लेकिन परिजनों ने पुलिस को सूचना तक नहीं दी। खूंटी

- एसपी अश्विनी कुमार सिन्हा ने कहा कि प्रथम दृष्टया जांच में पता चला है कि इन बच्चियों को उग्रवादी अपने साथ रखे हुए हैं। जब तक बच्चियों की सकुशल बरामदगी नहीं हो जाती, तब तक कुछ नहीं कह सकते। बच्चियों को उग्रवादी अपने पास क्यों रखे हैं, पुलिस इसकी जांच कर रही है। इन बच्चियों को पीएलएफआई उग्रवादी 14 अप्रैल को अपने साथ ले गए थे। तीन दिन बाद एक बच्ची की परिजनों से बात कराई गई।

- बच्ची ने बताया कि वे लोग जंगल पार्टी के साथ में हैं। रात में पास के गांव में किसी के घर में रहती हैं। जब परिजनों ने बच्चियों को वापस करने का आग्रह किया तो उधर से किसी व्यक्ति ने एक महिला का नाम बताते हुए कहा कि उसे भेजो। जब तक वह नहीं आती, तब तक बच्चियों को नहीं छोड़ेंगे। वह महिला गांव में किराए पर रहती थी। उसी ने छह दिन बाद परिजनों को बताया था कि बच्चियां जंगल पार्टी के कब्जे में हैं। परिजनों को शक है कि उसी महिला ने इन बच्चियों को पीएलएफआई उग्रवादियों के हवाले कर दिया है।

एफआईआर में लापता होने का जिक्र, पीएलएफआई का नाम नहीं

- घटना के एक सप्ताह बाद 21 अप्रैल को परिजनों ने खूंटी थाने में केस दर्ज कराया। कहा कि तीनों सहेली का बर्थडे मनाने की बात कहकर निकली थीं, लेकिन घर नहीं लौटीं। शिकायत में बुंडू मोमाईल मुरहू के दयाल सोय ओर गड़ीकदा बंदगांव के मुखिया उर्फ विकास व घासड़े को जिम्मेदार ठहराया।

एक आरोपी को पुलिस ने गिरफ्तार किया

- मामले की जांच कर रही खूंटी पुलिस ने मुरहू से दयाल सोय को गिरफ्तार कर लिया है। पूछताछ में दयाल सोय ने पुलिस को कई महत्वपूर्ण जानकारी दी है। इसी आधार पर पुलिस छापेमारी कर रही है।

इधर, बूढ़ा पहाड़ से नक्सलियों के चंगुल से भाग निकले 7 बच्चे

- बूढ़ा पहाड़ से नक्सलियों के चंगुल से भागकर सात बच्चे पुलिस के पास पहुंच गए। उनके चार साथी अभी भी बूढ़ा पहाड़ पर ही है। इन बच्चोें को करीब छह महीने पहले नक्सली गांव से उठा ले गए थे। उन्हें काफी यातनाएं दी जाती थीं। पुलिस इन बच्चों से बूढ़ा पहाड़ पर नक्सलियों के संबंध में जानकारी ले रही है।

- बच्चों ने बताया कि पहले नक्सली हमलोगों से खाना बनवाते थे। फिर सामान लाने के लिए नीचे भेजने लगे। उसके बाद संतरी ड्यूटी पर लगाया और हथियार चलाने का प्रशिक्षण देने लगे। बच्चों के मुताबिक बूढ़ा पहाड़ पर करीब 350 नक्सली हैं।